පිළිතුර : අලුත් ව්‍යවස්ථාවක් ගේනවා ද නැතිනම් තියෙන ව්‍යවස්ථාව සංශෝධනය කරනවා ද යන්න සම්බන්ධයෙන් මා දන්නා පරිදි තවමත් අවසන් තීරණයකට පැමිණ නැත. සිදුවන්නේ පාර්ලිමේන්තුව ව්‍යවස්ථා මණ්ඩලයක් ලෙස කටයුතු කිරීමයි. මේ කාරණාව සම්බන්ධයෙන් අවසන් තීරණයකට පැමිණෙන්නේ පාර්ලිමේන්තුවයි. ඉදිරියේදී මේ සම්බන්ධයෙන් ඇතිවන තත්ත්වය පිළිබඳව මට අද දවසේ කීමට හැකියාවක් නැත. පාර්ලිමේන්තුවේ සිටින 225 දෙනාට එහි වගකීම පැවරී ඇත. රටේත් ජනතාවගේත් යහපත සඳහා ව්‍යවස්ථා සංශෝධනයක් හෝ නව ව්‍යවස්ථාවක් පිළිබඳව තීරණය කළ යුත්තේ පාර්ලිමේන්තුවේ සිටින මන්ත්‍රීවරුන් 225 දෙනා ය. ඔවුන් ගන්නා තීන්දුව රටේ යහපතට ද රටේ අයහපතට ද යන්න ඒ අය තීන්දු කළ යුතුය. ඒ නිසා පාර්ලිමේන්තුව විසින් කළ යුතු කාර්යයක් සම්බන්ධයෙන් මට තනි තීන්දුවක් ප්‍රකාශයට පත් කළ නොහැකිය. ව්‍යවස්ථාවක් සම්මත කිරීමේ සම්පූර්ණ බලය තිබෙන්නේ පාර්ලිමේන්තුවේ 225 දෙනාට බව මා සඳහන් කළ යුතුය.